Daytona Beach

Daytona Beach város az Amerikai Egyesült Államok Florida államában fekvő Volusia megyében. A 2006-os népszámlálás adatai szerint a város lakossága 64 421 fő. Daytona Beach a Deltona-Daytona Beach-Ormond Beach statisztikai terület fontos városa, a teljes terület lakossága 496 575 fő. A város Florida úgynevezett „Fun Coast” (kb. Örömpart) körzetében fekszik. A város hagyományosan a tengerpartjáról ismert, amelyen a tömött, sűrű homok egyes helyeken a gépjárművel történő ráhajtást is lehetővé teszi. Ez a tömött homokkal borított tengerpart Daytona Beachet a motorsportok mekkájává tette: a régi Daytona Beach versenypálya (Daytona Beach Road Course) ötven éven át adott helyszínt a versenyeknek. A versenyeket 1959-ben helyezték át a Daytona nemzetközi versenypályára (Daytona International Speedway). A városban található a NASCAR és az Amerikai Motorsport-szövetség székhelye. Habár Daytona Beach egész évben várja a pihenni vágyó családokat, ugyanakkor az időszaki események városának is nevezhető. Különböző események alkalmából időről időre látogatók serege lepi el a várost, ezek közül a legismertebb a február elején megrendezett Daytona 500, erre a szezonnyitó eseményre több mint kétszázezer NASCAR rajongó érkezik ide. További fontos esemény a júliusban megrendezett NASCAR Coke Zero 400 verseny, a Bike Week (motorkerékpárosok hete) március elején, a Biketoberfest október közepén és a Rolex 24 Hours of Daytona januárban. Történelme A területet a timucuan indiánok lakták, de a betolakodók által keltett háborúk és behurcolt betegségek a törzset pusztulásra ítélték. Az Ohioból származó Matthias D. Day üzletember 1870-ben földet vett az ekkor már lakatlan tengerparton, szállodát épített rajta és ezzel megalapította azt a települést, amit később róla Day-town-nak (am: Day [azaz: nap] városa) vagy Daytonnak (am: Day faluja, uradalma) neveztek, s amit már 1876-ban a környező kisebb településekkel egyesítettek. A település neve nagyon hamar Daytona-ként szerepel, amit kiegészít a beach, mint homokos tengerpart. 1886-ban a vasút (St. Johns & Halifax River Railway) elérte a várost, a vonalat 1889-ben Henry Flagler felvásárolta, s egyesítette azt saját cége vonalával (Florida East Coast Railway). A különálló városok Daytona, Daytona Beach és Seabreeze Daytona Beach név alatt egyesültek. Az 1920-as években már úgy emlegették, mint a világ leghíresebb tengerpartja. Daytona széles partjának homokja sima és kemény, ahol 1902 óta tartanak autó és motorversenyeket. 1936. március 8-án teherszállító kocsik versenyét rendezték meg a Daytona Beach Road Course-on. 1959-ben William France megépíttette a Daytona International Speedway-t. Az autókat még manapság is beengedik a partra sétakocsikázásra. A világ leghíresebb tengerpartja A város főútjain és a parton szállodák sorakoznak, amelyek minden évben több mint nyolcmillió turistát vonzanak. A szállodák árai különbözőek, éppúgy helyet kínálnak a kispénzű turistáknak, mint a luxusigényű látogatóknak. Általában lehet szobát kapni, kivéve a nagy nemzetközi rendezvények idején. Ilyenkor előre kell szobát foglalni. A parton és a szállodák körül nagy beruházásokkal növelték a biztonságot. A partot és a szállodák környékét kamerák figyelik. A motorkerékpárosok találkozója idején (Bike Week és Biketoberfest) több százezer motoros érkezik a világ minden pontjáról. A város a „tavaszi szünet” (Spring Break) eseményeiről, a parti koncertekről, a bikini szépségversenyekről, a szabadtéri színházi műsorairól ismert. A helyi vezetőség éberen őrködik a város rendje felett, s megakadályozzák a rendbontásokat, hangoskodásokat, amely korábban majdnem véget vetett a partisorozatoknak. Daytona Beach rendezvényei: Sebességi hetek (Speedweeks – Daytona 500 NASCAR verseny, Rolex 24 sport autóverseny és mások.) Coke 400, – korábban Pepsi 400 volt – NASCAR verseny július 4-e körül (hagyományosan Firecracker 400-nak hívták.) Daytona Beach motorkerékpárosok hete (Bike Week) kétszáz motorkerékpáros verseny márciusban Biketoberfest októberben, Pulykafutás autó show (Turkey Run car show) és a hálaadás napja (csütörtök) (Thanksgiving) utáni hétvége Tavaszi szünet (Spring Break) többnyire március első vagy második hete Daytona Daytonának ünnepségek – többnyire május második hete. Daytona Beach a NASCAR (Grand-AM, International Speedway Corporation és az LPGA) főhadiszállása. Földrajz és klíma Daytona Beach az északi 29. szélességi körön és a nyugati 81. hosszúsági körön fekszik. A város kiterjedése 168,17 négyzetkilométer, ebből 152 négyzetkilométer szárazföld és 16 négyzetkilométer víz. A part mentén haladó Intracoastal Waterway (csatorna) választja ketté a várost. Északon Holly Hill és Ormond Beach délről pedig Daytona Beach Shore, South Daytona és Port Orange határolja, amelyekkel a parton majdnem teljesen összefüggő kiépített övezetet alkot. A fő útvonalak kelet-nyugat irányában az I-4 (Interstate 4), észak-déli irányában pedig az I-95 (Interstate 95). Éghajlata párás szubtrópusi klíma, mely az Egyesült Államok délkeleti részére jellemző. A nyár forró és párás, a hőmérséklet többnyire 30-35 °C, s a délutáni szubtrópusi heves esők gyakoriak. A tél száraz és enyhe, a hideg és melegfrontok folytonos váltakozásával. Az átlaghőmérséklet 15 °C körül van, ritkán, de fagy is előfordulhat. A hurrikánok sem kerülik el Daytona Beach-et. A tornádók bármely ponttól számított 40 km-en belüli kialakulási valószínűsége (azaz a tornádótevékenység) magasabb a nemzeti átlagnál, 33%-os, amely kiemelkedő kockázatnak számít. 1998. október 22-én a tornádó tizenhárom embert ölt meg, és harminchatan megsebesültek. A károkat harmincegymillió dollárra becsülték. 2006 karácsonyán a tornádó komoly károkat okozott, az Embry-Riddle Légiközlekedési Egyetem hetvenöt repülőgépéből ötvenet tönkretett. Törvényhozás és helyi hatóságok A szavazásra jogosult polgárok hét biztost (commissioner) választanak, akik négy évig töltik be hivatalukat. A város hat kerületre oszlik. Hat biztost a kerületek, a polgármestert a város lakói választják. A biztosok által hozott intézkedéseket a gyakorlatban városi ügyvivő (manager) hajtja végre. Választott tisztviselők jelenleg: polgármester: Glenn Ritchey, körzeti tisztviselők (biztosok): 1. körzet: Rick Shiver, 2. körzet: Yvonne Newcomb-Doty, 3. körzet: Shiela K. McKay-Vaughan, 4. körzet: Robert A. Gilliland, 5. körzet: Dwayne L. Taylor, 6. körzet: Cassandra G. Reynolds, Városi ügyvivő: James Chisholm. Népesség A US Census legutolsó felmérése szerint (2006) a lakosság száma 64 421 fő, azaz 13 844 család. Ebből 62,33% fehér, 32,75% afro-amerikai, 1,73%-a ázsiai, 0,32%-a indián, 0,06%-a csendes-óceáni szigetlakó. A város népessége jelenleg is dinamikusan nő, 2024-re elérte a 86 000 főt, ami több mint 20%-os növekedés a 2020-as népszámlálás óta. A népességi összetétele sajátos, egyetemi város és nyugdíjas paradicsom keveréket mutat. Míg Florida államra általában az idősödő társadalom jellemző, Daytona Beach-ben a jelentős hallgatói létszám (pl. Embry-Riddle, Bethune-Cookman) miatt a fiatal felnőttek aránya is kiugró. A medián életkor kb. 40,3 év. Ez valamivel alacsonyabb Florida állam átlagánál (ami 42,7 év), de magasabb az Államok egészénél (ami 38,9 év). Kivételt képez a szomszédos Daytona Beach Shores, ahol a medián életkor 66,8 év és a lakók közel fele 65 év feletti. A különböző korcsoportok megoszlása: 20–29 év: a lakosság 19%-a. Ez az egyetemi jelenlétnek köszönhető. 30–64 év: a lakosság kb. 40%-a. 65 év felett: a lakosság kb. 21-23%-a. Az egy családra jutó átlagos jövedelem évi 33 514 dollár. Kultúra Oktatás A városnak két középiskolája van a gyerekek és felnőttek oktatására, továbbá öt egyetem, illetve felsőfokú oktatási intézmény és öt szakiskola (pilóta, ápolónő, asszisztensek stb.) áll rendelkezésre a szakirányú képzésre. Múzeumok Daytona Beach konkrétan a déli kultúra kiterjedésének határán van, így befolyással volt annak alakulására. A Museum of Arts Sciences az egyik legfontosabb kulturális intézmény, amely széles anyagot tár a látogatók elé. Állandó és időszakos képkiállítása, kubai múzeumi kiállítása, családi múzeuma, afrikai és ázsiai gyűjteményes kiállítása van. Megtalálhatjuk itt a világ legnagyobb Coca-Cola gyűjteményét, és az iparművészet képviselőit, a csodálatos bútor és díszítőművészeti kollekciói a maga nemében páratlanok. További múzeum a Souther Museum of Photography és a Halifax Historical Museum. Média Az itt megjelenő újságok a Daytona Beach News-Journal – olvasható az interneten Orlando Sentinel – Orlandoi központtal, Volusia megye és Daytona Beach eseményeivel foglalkozik. Sport A város otthont ad a Daytona Cubs baseball- és a Daytona Beach ThunderBirds futballcsapatnak. Itt rendezik továbbá a Daytona 500, valamint a Daytonai 24 órás autóversenyt is. Gazdaság A város fő bevételi forrása a turizmus. Évente több mint nyolcmillió látogató keresi fel a várost. A turizmus mellett még a feldolgozóipar fejlődik dinamikusan, a kicsi magánvállalatoktól kezdve a nagy cégekig. Bankok, biztosítótársaságok, ingatlanközvetítő hivatalok, építő vállalatok, nyomdaipar, kerttervezés, belsőépítészet, műanyagipar, autójavító műhelyek, légkondicionáló gyártó és javító cégek és még sok más kis vállalat működik itt. Közlekedés A városban nemzetközi repülőtér működik, melyről a Delta Air Lines, az AirTran Airways, a Continental Airlines, a Vintage Props repülőgépei indulnak és érkeznek. A Greyhound Bus Lines (távolsági buszok) központja a South Ridgewood Avenue 138. szám alatt van, jacksonville-i és orlandói csatlakozással. A helyi buszok (VoTran) viteldíja a város fontosabb központjaiig egy irányban 3 dollár. A városnéző buszok, például a A1A Beachside Trolley januártól szeptemberig viszi a látogatókat végig a partvonalon. Az összes busz rendelkezik légkondicionálással. A városközpontból könnyen elérhetők a gyorsforgalmi utak (I-95 és I-4). Volusia megye parkológarázs háza az Earl Street 701. címen (a North Atlantic Avenue-ról nyílik) található. Testvérvárosok Bayonne, Franciaország Jegyzetek További információk Florida by place Population, Houseing, Area and Density: 2000. U.S. Census Bureau. Hozzáférés ideje: 2007-07-24. Daytona Beach, United States Page. Falling Genomics. Hozzáférés ideje: 2007-07-24. Annual Estimates of the population for the Incorporated Places of Florida (XLS). US Census Bureau. Hozzáférés ideje: 2007-07-23. American FactFinder. United States Census Bureau. Hozzáférés ideje: 2008-01-31. US Board on Geographic Names. United States Geological Survey (2007-10-25). Hozzáférés ideje: 2008-01-31. Annual Estimates of the Population of Metropolitan and Micropolitan Statistical Area: April 1, 2000 to July, 2006 (XLS). US Census Bureau. Hozzáférés ideje: 2007-07-24. US Gazetteer files: 2000 and 1990. United States Census Bureau (2005-05-03). Hozzáférés ideje:d on 2008-01-31. Források Cambre, Dale: Daytona Beach (FL) (Scenes of America), 2006 Rand McNally: Daytona Beach, Florida: Street Guide (Rand McNally Daytona Beach Street Guide), 2005 http://www.DaytonaBeach.com Lásd még Daytona Beach travel guide City of Daytona Beach Daytona Beach Chamber of Commerce Daytona Beach Convention & Visitors Bureau Daytona Beach Portal További információk Daytona Beach hivatalos honlapja (angolul) Daytona Beach-ről az Irány Miamin (magyarul) A Daytona Speedway hivatalos honlapja Archiválva 2008. április 16-i dátummal a Wayback Machine-ben (angolul)